
REPUBLIKA HRVATSKA
Trgovački sud u Zagrebu
Zagreb, Amruševa 2/II, desno (p.p. 432)								
	     20. St-4193/16

R E P U B L I K A  H R V A T S K A

R J E Š E N J E
I 
Z A K L J U Č A K

Trgovački sud u Zagrebu, po sucu pojedincu Luciji Butigan, u stečajnom postupku povodom prijedloga predlagatelja – vjerovnika ERSTE & STEIERMARKISCHE BANK d.d., Rijeka, Jadranski trg 3a, OIB: 23057039320, kojeg zastupa punomoćnik Lovro Kovačić, odvjetnik u Odvjetničkom društvu d.o.o. Gugić & Kovačić, Zagreb, Radnička cesta 52, za otvaranje stečajnog postupka nad dužnikom KAČJAK d.o.o., Zagreb, Trsatska 2c, OIB: 10499833726, dana 10. travnja 2018. godine

r i j e š i o      j e

Pokreće se prethodni postupak radi utvrđivanja pretpostavki za otvaranje stečajnog postupka nad dužnikom KAČJAK d.o.o., Zagreb, Trsatska 2c, OIB: 10499833726.

z a k l j u č i o   j e

1. Nalaže se osobi ovlaštenoj za zastupanje dužnika po zakonu Marina Bunčić, Zagreb, Vlaška 2, OIB 73586695433, da u roku od 15 dana od dana primitka ovog zaključka podnese ovome sudu pozivom na gornji broj spisa pisano izvješće o financijsko-gospodarskom stanju kod dužnika u kojem će, između ostalog, navesti činjenice o imovini i obvezama dužnika, konkretno:

· nekretnine i pokretnine dužnika, 
· imovinska prava dužnika na tuđim stvarima, 
· novčane i nenovčane tražbine dužnika, 
· druga prava koja čine imovinu dužnika, 
· novčana sredstva na računima dužnika i drugu imovinu dužnika,
· obveze dužnika unesene u njegove poslovne knjige,
· druge novčane i nenovčane obveze dužnika, 
· razlučna prava na imovini dužnika,
· izlučna prava,
· prosječne mjesečne troškove redovnog poslovanja dužnika u posljednjih godinu dana,
· postupke pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka 

U popisu imovine i obveza moraju se navesti podaci o pravnoj i činjeničnoj osnovi u odnosu na svaki dio imovine i obveza, dokazi, osobito isprave kojima se oni mogu potkrijepiti i potvrditi da su navedeni podaci točni i potpuni i da ništa od imovine i obveza nije zatajeno. 
Za davanje neistinitog ili nepotpunog popisa imovine i obveza,  odgovara se kao za davanje lažnog iskaza u postupku pred sudom.
 Navedene osobe odgovaraju vjerovnicima osobno za naknadu štete koju su im prouzročile uskratom davanja ili davanja netočnih ili nepotpunih podataka.
U slučaju neodazivanja gornjem očitovanju, sud može osobi ovlaštenoj za zastupanje dužnika odrediti dovođenje, a i novčano je kazniti u iznosu do 10.000,00 kuna.
 
1. Zakazuje se ročište radi očitovanja o prijedlogu za otvaranje stečajnog postupka nad gore navedenim dužnikom za dan

7. lipnja 2018. g. u 10,40 sati

	   na koje se pozivaju:

1. Predlagatelj-vjerovnik putem punomoćnika
1. Dužnik  
1. Zakonski zastupnik dužnika
1. FINA 

Pozvane osobe se mogu o prijedlogu i pismeno očitovati.

Obrazloženje
	
	Podnositelj prijedloga-vjerovnik ERSTE & STEIERMARKISCHE BANK d.d., Rijeka, Jadranski trg 3a, OIB: 23057039320, dana 9. svibnja 2016.g. podnio je prijedlog za otvaranje stečajnog postupka nad dužnikom KAČJAK d.o.o., Zagreb, Trsatska 2c, OIB: 10499833726, te je zatim dana 15. prosinca 2017.g. (list 75 spisa) u ovosudni spis  dostavio podnesak u kojem navodi da povlači prijedlog za otvaranje stečajnog postupka, jer da više ne postoji stečajni razlog iz čl. 6. Stečajnog zakona (NN 71/15,104/17, dalje SZ), odnosno da dužnik više nije nesposoban za plaćanje.

	Povodom prethodno navedenog predlagatelj- vjerovnik bio je pozvan da dostavi Potvrdu FINE o deblokadi poslovnog računa dužnika KAČJAK d.o.o., Zagreb, Trsatska 2c, OIB: 10499833726 (Obrazac Pdb), a koju Potvrdu nije dostavio, a dostavljeni podaci iz jedinstvenog registra računa- transakcijski računi poslovnih subjekata (list 81 spisa) nije dokument na temelju kojeg se nedvojbeno može utvrditi da je predmetni dužnik postao sposoban za plaćanje.

	Nadalje, čl.16 st. 4. SZ-a propisano je, da prijedlog za otvaranje predstečajnog i stečajnog postupka se ne može povući, pa je sud nastavio postupanje po podnesenom prijedlogu, budući da se u konkretnom slučaju ne primjenjuje čl. 5. Zakona o izmjenama i dopunama stečajnog zakona (NN 104/17) jer je čl. 37. st. 1. citiranog zakona propisano, da će se postupci u tijeku dovršiti prema odredbama zakona koji je bio na snazi u vrijeme njihova pokretanja, osim ako je drukčije propisano.
			
	Podnositelj prijedloga-vjerovnik, sukladno čl. 114. st. 1. SZ-a, Zaključkom od 7. rujna 2017.g. bio je pozvan na uplatu predujma od 1.000,00 kn u Fond za namirenje troškova stečajnog postupka, te na uplatu dodatnog iznosa predujma u iznosu od 6.000,00 kn, a za pokriće troškova prethodnog postupka, a iz razloga navedenih i obrazloženih u citiranom rješenju, a o čemu je vjerovnik i postupio te u ovosudni spis dostavio dokaz o izvršenoj uplati (list 73-74 spisa).

	U svom prijedlogu predlagatelj-vjerovnik navodi da na dan 10. ožujka 2016.g. ima  prema dužniku dospjelo,a nepodmireno potraživanje s osnove partije kredita 5104291029 u iznosu od 5.661.465,40 kn, s osnove kreditne partije 5105107911 u iznosu od 4.329.650,32 kn, s osnova kreditne partije 5301947283 u iznosu od 866.001,88 kn, te s osnova kreditne partije 5301974598 u iznosu od 913.305,23 kn, odnosno sveukupnu tražbinu u iznosu od 11.770.422,83 kn. Istina da je predmetna tražbina osigurana nekretninama dužnika, te da su predlagatelj i dužnik suglasnost utvrdili da vrijednost nekretnine iznosi 990.548,21 EUR-a u kunskoj protuvrijednosti, te da je razvidno kako predmet na koji se odnosi predlagateljevo razlučno pravo, nije dostatno za namirenje predlagateljeve tražbine. Nadalje, uz prijedlog predlagatelj dostavlja Potvrdu FINE od 29. travnja 2016.g. (list 10 spisa) u kojoj FINA potvrđuje da premetni dužnik navedenog datuma u Očevidniku redoslijeda osnova za plaćanje ima neizvršene osnove za plaćanje u neprekinutom razdoblju od 906 dana. Slijedom svega iznesenog, predložio je da sud donese rješenje o otvaranju stečajnog postupka nad dužnikom KAČJAK d.o.o., Zagreb, Trsatska 2c, OIB: 10499833726.
	
	Stečajni postupak se provodi, sukladno odredbi čl. 2. SZ-a, radi skupnog namirenja vjerovnika stečajnog dužnika, unovčenje njegove imovine, i podjelom prikupljenih sredstava vjerovnicima.

Čl. 115. st.1. SZ-a propisano je da na temelju prijedloga za otvaranje stečajnog postupka, sud donosi rješenje  o pokretanje prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem, pa je slijedom citiranog članka odlučeno kao u izreci rješenja. Svrha prethodnog postupka je utvrđivanje pretpostavki za otvaranje stečajnog postupka nad dužnikom, odnosno propisanih zakonskih uvjeta u odnosu na postojanje stečajnih razloga navedenih i opisanih u čl. 5., 6, i 7 SZ-a, kao i uz vjerojatnost postojanja tražbine vjerovnika prema dužniku iz čl. 109. st. 2 SZ-a.

Čl. 17. SZ-a propisan je  sadržaj popisa imovina i obveza dužnika, a čl. 117. SZ-a propisana je obveza davanja podataka tijekom prethodnog postupka u odnosu na osobu ovlaštenu za zastupanje dužnika po zakonu, pa je i donesen  ovaj zaključak.

Čl. 123. st. 1 SZ-a  propisano je da će sud u rješenje u pokretanju prethodnog postupka odmah zakazati ročište na koje će pozvati osobe na način kako  su iste gore navedene, a prema potrebi i druge osobe, te da će se isti o prijedlogu za otvaranje stečajnog postupka očitovati na ročištu, a da se mogu i pisano očitovati.

U  Zagrebu, 10. travnja 2018.

							                     		  SUDAC

							                          LUCIJA BUTIGAN,v.r.





Uputa o pravnom lijeku:
Protiv rješenja o pokretanju prethodnog postupka nije dopuštena posebna žalba (čl. 115. st. 1. SZ-a). Protiv zaključka žalba nije dopuštena (čl. 19. st. 7. SZ-a.) 


Za točnost otpravka-ovlašteni službenik
	   Monika Grbac

